03/03/2021 | Administración LocalProvincial
Deputación Provincial da Coruña
Secretaría Xeral. Sección de Información e Actas
RP 7056 do 01/03/2021 de Aprobación das bases do XII Premio “Rosalía de Castro” de Lingua

En memoria de Yahya Antonie Lahidalga, coa fin de recoñecer a promoción e dignificación do noso patrimonio lingüístico de forma desinteresada, a Deputación da Coruña convoca a XII edición do premio de acordo coas seguintes bases: A convocatoria do Premio “Rosalía de Castro” de promoción da lingua galega está destinada a recoñecer iniciativas, traballos recentes, traxectorias de persoas individualmente, colectivos ou entidades comprometidas coa promoción e dignificación social do noso patrimonio lingüístico, quer no ámbito da provincia, quer a nivel galego. Será especialmente significativo o traballo con aqueles sectores de especial relevancia para o futuro do galego. Poderán presentar candidaturas para a concesión do premio todas as persoas físicas ou xurídicas que desenvolvan ou relacionen coa promoción da lingua galega. Só se admitirá unha candidatura por persoa física ou xurídica. Non se poderán propoñer autocandidaturas. Poderanse presentar candidaturas doutras edicións que non foran premiadas. A convocatoria tramitarase de xeito telemático, a través da plataforma de tramitación electrónica da Deputación (SUBTEL). A presentación telemática producirá plenos efectos xurídicos, sempre que a solicitude sexa presentada dentro do prazo establecido e na plataforma citada. Non se terán por presentadas as solicitudes que se acheguen noutros rexistros. Dado que a tramitación será telemática: Quen presente a candidatura deberá dispoñer dun único enderezo electrónico de contacto durante a tramitación do expediente, ao que se dirixirán as comunicación. Excepcionalmente, e de xeito telemático, poderá modificar este enderezo inicial, sempre e cando se lle notifique a circunstancia pertinente á Deputación. Dispoñer de certificado dixital. Os premios concederánselles ás persoas, colectivos ou entidades de ámbito galego en xeral e/ou da provincia da Coruña en particular, que destaquen pola súa traxectoria na promoción e dignificación da lingua galega ou que salienten por actividades que impliquen o espallamento da lingua galega. Haberá tres categorías: A) Premio “Rosalía de Castro” de Lingua 2021 a aquela persoa que máis destaque na promoción da lingua galega de calidade e cunha identidade propia e unhas características xenuínas para empregala en todos os ambientes e con todos os estratos sociais. B) Premio “Rosalía de Castro” de Lingua 2021 a aquela entidade (sexa cal for a súa fórmula xurídica ou modo de constitución: empresas, asociacións, colectivos) que máis destaque na promoción da lingua galega. C) Premio “Rosalía de Castro” de Lingua 2021 a aquel proxecto concreto (ferramentas, publicacións/coleccións, portais web. ) de dinamización lingüística que realice un traballo específico cos tramos da poboación de menor idade, infancia e mocidade e que atenda espazos emerxentes de uso da lingua co obxectivo de premiar a innovación e o futuro. Cada categoría está dotada coa cantidade de 2.100 euros, esta cantidade está suxeita ás retencións legais que lle foren aplicables. O importe dos premios desta convocatoria imputarase á partida 0111/3344/481 O importe das persoas integrantes do xurado imputarase á partida 0111/3344/22699 RC 220210003501 do Orzamento de 2021. Pódese dar o caso de que algunha categoría do premio quede deserta, de ser así o seu importe repartirase proporcionalmente entre as outras categorías premiadas. O prazo de presentación das candidaturas determinarase no anuncio de publicación da convocatoria deste premio no BOP da Coruña, a través da Base de Datos Nacional de Subvencións, e rematará o 31 de maio de 2021. A documentación que se ha presentar é a seguinte: - Memoria explicativa na que se recollan os datos seguintes da persoa/entidade/proxecto presentado: - Nome da persoa, colectivo, asociación ou entidade; NIF - Nome representante; NIF - Enderezo postal - Teléfono - Enderezo electrónico - Enderezo web - Méritos que se alegan para a proposta da candidatura, tendo en conta os criterios explicados na base sexta desta convocatoria - Documentación achegada para acreditar os méritos - Declaración de conformidade da persoa/entidade proposta coa presentación da candidatura. No caso de persoas xurídicas: - Acreditación da delegación da Presidencia ou persoa en quen delegue na que se especifique o alcance da dita delegación (presentación telemática da solicitude e sinatura electrónica de toda a documentación necesaria para a súa tramitación) O xurado estará presidido pola persoa que ocupe a presidencia da Deputación ou persoa en quen delegar e formarán parte del catro persoas de recoñecido prestixio no ámbito da lingua galega. As funcións de secretaría exerceraas o secretario da Corporación, ou funcionaria/o en quen delegar. A composición do xurado farase pública, con anterioridade á súa reunión, no taboleiro e na páxina web da Deputación (www.dacoruna. gal), co fin de que se poidan interpor, se for o caso, os recursos legais pertinentes. O xurado actuará en pleno, en sesión a ser posible única, e será necesaria a asistencia da maioría simple dos seus membros. Para os efectos da validez da súa constitución aplicarase o disposto no art.17.2 da Lei 40/2015, do 1 de outubro, de réxime xurídico do sector público. As deliberacións serán secretas e delas redactarase a acta correspondente. Para conceder os premios o xurado terá en conta os seguintes criterios: Para a categoría A e B - compromiso firme co uso e defensa públicos da lingua e a súa práctica continuada (Ata 30 puntos) - facelo nun ámbito de especial relevancia, proxección ou en que haxa manifestas dificultades por facelo (Ata 20 puntos) - actuacións concretas a favor da dignificación social da lingua galega (Ata 10 puntos) - contribución á galeguización de sectores de especial relevancia económica, social e cultural (Ata 15 puntos) Para a categoría C), a estes criterios acrecéntanse os seguintes: - labor dirixido especialmente aos tramos de poboación de menor idade, infancia e/ou mocidade e traballo de promoción da lingua desde a perspectiva da transmisión xeracional (Ata 15 puntos) - que abran novas vías ou que acheguen o galego a novos espazos que irrompen con forza (Ata 10 puntos) De tal xeito que as categorías A e B poden acadan un máximo de 75 puntos e a categoría C un máximo de 100 puntos. O xurado presentará a súa proposta acompañada do consentimento dos premiados/as ao presidente desta Deputación que é o órgano competente para resolver este premio. A decisión do xurado terá lugar no segundo semestre do ano. Darase a coñecer na páxina web da Deputación e a través dos medios de comunicación. A participación nesta convocatoria supón a total aceptación destas bases. Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fundamentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obriga legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude (https://www.dacoruna. gal/documentacion/impresos-oficiais) A Coruña, 2 de marzo de 2021 O PRESIDENTE O SECRETARIO Valentín González Formoso José Luis Almau Supervía